Noor ja maailmas klavessiinistaariks nimetatud Jean Rondeau äratab fotodel tähelepanu turritavate juustega.
#000003
Kõige eredama mulje jättis mulle prantsuse klavessiinimängija Jean Rondeau (sünd 1991). Vaid mõne aasta eest Brügge rahvusvahelise konkursi võitnud noor ja maailmas klavessiinistaariks nimetatud Rondeau äratab fotodel tähelepanu turritavate juustega. Kontserdil kohtub publik võluva, tagasihoidliku, musikaalse ja tundliku klavessiinisolistiga, kes võtab publikuga kartmatult kontakti ning küsib kontserdi lõpus saalist ideesid lisapaladeks. Rondeau on intervjuudes meenutanud, et kuulis klavessiinimängu viieaastaselt raadiost. Teda võlus pilli kõla ning ta teatas vanematele veendunult, et hakkab klavessiinimängu õppima. Klaveri kõla on Rondeau nimetanud agressiivseks ja toonitanud, et klaveri ja klavessiini mängutehnika erineb suuresti. Tal õnnestuski alustada muusikaõpinguid kohe klavessiiniga. Üle kümne aasta Blandide Verlet’ õpilane olnud muusik on lõpetanud 2013. aastal Pariisi konservatooriumi (Conservatoire national supérieur de musique et de danse de Paris). 2011. aastal algatas ta jazzansambli Note Forget, sel aastal ilmus Erato plaadimärgi all tema album Jean Philippe Rameau’ loominguga intrigeeriva pealkirjaga „Vertigo“. Samuti on tema esinemised olnud seotud barokk-kvartetiga Nevermind, mille plaadistused ilmuvad alpha classique’i plaadimärgi all.
#000005